b'\n_START_ARTICLE_\nOlavi Kaskisuo\n_START_PARAGRAPH_\nOlavi Kaskisuo (s. 1942) on suomalainen lehtivalokuvaaja, joka tunnetaan julkisuuden henkil\xc3\xb6it\xc3\xa4 esitt\xc3\xa4vist\xc3\xa4 valokuvistaan 1960\xe2\x80\x931980-lukujen aikakauslehdiss\xc3\xa4._NEWLINE_Olavi Kaskisuo oli keskeisi\xc3\xa4 hahmoja suomalaisen julkkiskulttuurin syntymisess\xc3\xa4 aikana, jolloin muun muassa iskelm\xc3\xa4laulajia, televisiokasvoja ja poliitikkoja alettiin j\xc3\xa4rjestelm\xc3\xa4llisesti seurata herkullisten jutunaiheiden toivossa. Toinen, Kaskisuon suosima tapa oli sopia kohdehenkil\xc3\xb6n kanssa etuk\xc3\xa4teen jutusta ja siihen liittyvist\xc3\xa4 kuvista. Kaskisuon ideoimia julkisuustemppuja olivat muun muassa laulaja Kristianin tekaistu itsemurha ja riippuminen ristill\xc3\xa4, laulaja Salomonin lavastettu hukkuminen sek\xc3\xa4 Anita Hirvosen ja Harri Piitulaisen h\xc3\xa4\xc3\xa4t, jotka myytiin yksinoikeudella Kaskisuon edustamalle lehdelle. Uusia popt\xc3\xa4hti\xc3\xa4 synnytettiin viem\xc3\xa4ll\xc3\xa4 nuori laulaja Monsieur Mossen ehostettavaksi ja puettavaksi ja sitten Kaskisuon kuvattavaksi jossain erikoisessa paikassa. Monsieur Mosse my\xc3\xb6s vinkkasi Kaskisuota jutunaiheista ty\xc3\xb6ss\xc3\xa4\xc3\xa4n kuulemien juorujen perusteella._NEWLINE_Kaskisuo tunnettiin Dannyn ja muiden D-Tuotannon artistien vakiokuvaajana jopa niin, ett\xc3\xa4 muilla kuvaajilla oli vaikeuksia p\xc3\xa4\xc3\xa4st\xc3\xa4 heit\xc3\xa4 kuvaamaan. T\xc3\xa4st\xc3\xa4 hyv\xc3\xa4st\xc3\xa4 Suomen lehtikuvaajat valitsivat Dannyn \xe2\x80\x9dVuoden sitruuna 1968\xe2\x80\x9d -palkinnon saajaksi, ironisena tunnustuksena t\xc3\xa4m\xc3\xa4n \xe2\x80\x9dponnisteluista lehtikuvaajain ty\xc3\xb6n vaikeuttamiseksi\xe2\x80\x9d._NEWLINE_1960-luvun loppupuolella Kaskisuo oli mukana seitsem\xc3\xa4n lehtikuvaajan perustamassa Finnseven-osuuskunnassa, jolla oli yhteinen studio ja kuvatoimisto. Finnsevenin muut j\xc3\xa4senet olivat C. G. Hagstr\xc3\xb6m, Timo Kirves, Aulis Nyqvist, Kristian Runeberg ja Seppo Saves sek\xc3\xa4 vuoden verran Caj Bremer, jonka tilalle tuli Martti Brandt._NEWLINE_Vuonna 2006 Nina af Enehjelm koosti Kaskisuon valokuvista ja tarinoista kirjan Poppareita, sankareita ja kaunottaria: Olavi Kaskisuo ja Suomen julkkishistorian villit vuodet (Minerva 2006).'